1. számú melléklet: KPHÁT/66518-1/2018-ITM

**Az Európai Unió Emisszió-kereskedelmi Rendszerén (EU ETS) belül térítésmentesen kiosztandó kibocsátási egységek mennyiségének megállapításához szükséges változás-bejelentési adatszolgáltatás követelményeinek közzététele**

I. Általános információ

Az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában való részvételről szóló 2012. évi CCXVII. törvény (a továbbiakban: Ügkr. tv.) végrehajtásának egyes szabályairól szóló **410/2012. (XII. 28.) Korm. rendelet** (a továbbiakban: Ügkr. vhr.) **3. § (1) és 12/A. § (8) bekezdései értelmében minden tárgyévet követő év január 20. az adott évi ingyenesen kiosztandó kibocsátási egységek végleges mennyiségeinek meghatározásához szükséges változásbejelentés teljesítési határideje**, amelyet a létesítmény előző évi működése alapján szükséges elkészíteni.

A jelentéstétel elkészítésekor azt szükséges megvizsgálni, hogy történt-e a létesítmény működésében az alábbiakban felsorolt jelentős változás:

* jelentős kapacitáscsökkentés
* részleges működésbeszüntetés
* részleges működésbeszüntetést követő újraindítás
* beolvadás
* kiválás.

II. A változás bekövetkeztétől függően benyújtandó információk és dokumentumok köre

*a) Amennyiben nem történt változás a létesítményben: nyilatkozattétel*

Azon létesítmények részéről, amelyekben nem történt az Ügkr. tv. 2. § 13., 40. és 41. pontjai és az Ügkr. vhr. 12/A. § (1) és (3) bekezdései szerinti változás, egy olyan [**változatlansági nyilatkozatot**](https://klima.kormany.hu/admin/download/8/91/00000/tenyleges%20valtozatlansagi%20nyilatkozat_minta_2019.doc)kérünk benyújtani, amely a létesítmény kapacitásával, tevékenységi szintjével és működésével kapcsolatos változásokra egyaránt vonatkozik, megemlítve a létesítményrész(ek) tárgyévet megelőző évi tevékenységi szintjét.

**Azon létesítményektől is kérünk változatlansági nyilatkozatot benyújtani, amelyekben** bár történt jelentős változás, rendelkeznek olyan további létesítményrésszel/létesítményrészekkel, amely(ek) esetében **nem történt a térítésmentesen kiosztandó kibocsátási egységek mennyiségét befolyásoló jelentős változás.**

Az Ügkr. vhr. 3. § (1a) bekezdése szerint **nem kell benyújtani nyilatkozatot a létesítménynek abban az esetben, ha az összes hőjét exportálja egy vagy több, az Ügkr. tv. hatálya alá tartozó létesítmény számára.**

**Továbbá mentesülnek a nyilatkozattétel alól az Ügkr. tv. 17. § (1) bekezdése által érintett villamosenergia-termelők, szén-dioxid elkülönítését szolgáló létesítmények, szén-dioxid szállítására szolgáló csővezetékek és szén-dioxid tárolóhelyek.**

*b) Amennyiben jelentős kapacitáscsökkentés, részleges működésbeszüntetés vagy részleges működésbeszüntetést követő újraindítás következett be a létesítményben*

A jelentős kapacitáscsökkentés, a részleges működésbeszüntetés és a részleges működésbeszüntetést követő újraindítás benyújtásához [**a jelentős változás és új belépő kérelem benyújtására szolgáló formanyomtatvány**](http://klima.kormany.hu/download/2/71/00000/NER%20application_2017-12-18_HU_hu.xls) releváns részeit szükséges feltölteni adatokkal, **és hitelesítési dokumentációval**, valamint egy **benyújtó levéllel** együtt megküldeni.

**Amennyiben külföldön akkreditált hitelesítő szervezet** végzi az adatok hitelesítését, úgy kérjük, hogy az adatszolgáltatás postai megküldésekor mellékeljék a hitelesítő szervezet esetében illetékes tagállam nemzeti akkreditáló testülete által kiállított azon **dokumentum másolatát, amelyből hitelt érdemlően megállapítható az akkreditált státusz**, illetve a hitelesítési dokumentációt kérjük minden esetben a szervezet vezető hitelesítője által aláírva benyújtani. A vezető hitelesítő aláírásán túl a szervezet saját szabályozásának megfelelően **a döntéshozatalban résztvevő további személyek aláírása is szerepelhet** a benyújtott dokumentumokon.   
A **hazai és a más tagállamban akkreditált hitelesítő szervezetek vezető hitelesítőjének aláírási címpéldány másolatát minden esetben kérjük** csatolni a hitelesítési dokumentációkhoz.

*c) Amennyiben beolvadásban vagy kiválásban érintett a létesítmény*

Amennyiben a létesítmény érintett az Ügkr. vhr. 12./A § (1) bekezdése szerinti beolvadás vagy a (3) bekezdés szerinti kiválásban, akkor az érintett létesítményeknek a [**beolvadás és kiválás bejelentésére szolgáló formanyomtatványt**](http://klima.kormany.hu/download/1/71/00000/Mergers%20&%20Splits%20Template%20Final%20U151122_COM_hu.xls) szükséges kitölteni és megküldeni egy benyújtó levél kíséretében, amelyben a változáshoz vezető körülmények és okok kifejtésre kerülnek.

Amennyiben a létesítmény az Ügkr. vhr. 12./A § (1) és (3) bekezdésekben és a [**GD 10-es kiosztási útmutató dokumentumban**](http://klima.kormany.hu/download/6/51/00000/GD10%20Kioszt%C3%A1s%20beolvad%C3%B3-kiv%C3%A1l%C3%B3%20l%C3%A9tes%C3%ADtm%C3%A9nyek%20r%C3%A9sz%C3%A9re.doc) meghatározottaktól eltérő beolvadásban vagy kiválásban érintett, akkor esetében nem alkalmazható az előbbiekben ismertetett egyszerűsített eljárás, hanem az EU ETS szerinti térítésmentes kiosztás jogszabályi keretei között, a harmonizált szabályok alapján kell lefolytatni az eljárást, azaz az új belépőkre (zöldmezős beruházások), a jelentős kapacitásváltozásra és a működés beszüntetésre (bezárás) vonatkozó szabályok szerint.

III. Illeték

Az illetékről szóló 1990. évi XCIII. törvény 28. § (1) és 73. § (1) bekezdései alapján a benyújtott dokumentumok vizsgálatáért létesítményenként **5000 forint illetéket illetékbélyegben**, annak az elküldendő dokumentumra ragasztásával kell leróni.

IV. Az adatszolgáltatás aláírása

Valamennyi dokumentumot **cégszerű aláírással ellátva, lepecséte**lve kérünk benyújtani, és az aláírás beazonosíthatósága érdekében kérjük az aláírási címpéldány másolatának megküldését, továbbá az aláírások alatt kérjük az aláírók neveinek nyomtatott betűkkel történő kiírását.

Változás-bejelentő **formanyomtatvány** kitöltése és megküldése esetén annak csak az első oldalát kérjük a fentieknek megfelelően aláírni, a **további oldalait elegendő szignózni**.

V. Az adatszolgáltatás benyújtása

A dokumentumok **eredeti példányait postai úton - az „EU ETS térítésmentes kvótakiosztással kapcsolatos adatszolgáltatás”** **feltüntetésével -** **az Innovációs és Technológiai Minisztérium Klímapolitikáért Felelős Helyettes Államtitkársága részére az 1011 Budapest, Fő utca 44-50.** címre kell megküldeni, scannelt formában pedig az [**euetskiosztas@itm.gov.hu**](mailto:euetskiosztas@itm.gov.hu) **e-mail címre**. A kitöltött releváns **változásbejelentő sablont és a további adatsorokat tartalmazó táblázatokat elektronikus úton Excel formátumban is** kérjük megküldeni.

Az adatszolgáltatás teljesítésével kapcsolatos kérdések szintén a fenti e-mail címen tehetőek fel.

Amennyiben szükségessé válik hiánypótlási felhívás megküldése az adatszolgáltatás kapcsán, akkor az a kvótakiosztási eljárás elhúzódását eredményezheti. Az Ügkr. vhr.3. § (14) bekezdése alapján **legfeljebb két ízben van lehetőség hiánypótlásra**. Minden hiánypótlási felhívás közvetlenül a cégvezetés felé kerül megküldésre.

**dr. Botos Barbara**

**helyettes államtitkár**